Il-MAM tilqa' l-miżuri mħabbra mill-Gvern u tirtira d-direttivi kollha
Imtella' Awwissu 17, 2020 - Aġġornata 17 Ta' Awwissu, 2020 7:24pm L-Assoċjazzjoni Medika Maltija ħabbret li rtirat id-direttivi tagħha hekk kif laqgħet il-miżuri l-ġodda ta' mitigazzjoni mħabbra dalgħodu. L-Assoċjazzjoni qalet li l-miżuri huma simili ħafna għal dak li talbet hi u li għalhekk ma tħossx li d-direttivi għandhom jissuktaw. Il-MAM ħeġġet lill-poplu Malti u Għawdxi biex isegwi d-direttivi bil-għan li tiġi kkontrollata l-imxija tal-virus filwaqt li qalet li se tkun qed issegwi mill-qrib l-implimentazzjoni tal-miżuri l-ġodda u l-infurzar li hemm bżonn. Il-Kamra tal-Kummerċ, l-Intrapriża u l-Industrija laqgħet ukoll il-miżuri mħabbra mill-Gvern. Sostniet li hi stess kienet talbet linji gwida iżjed ċari għan-negozji biex tassigura s-sigurtà fis-saħħa pubblika ta' kulħadd. Il-Kamra tal-Kummerċ qalet li tifhem ir-restrizzjonijiet imposti fuq il-bars fid-dawl ta' nuqqas ta' dixxiplina u infurzar f'ċertu setturi tal-ekonomija. Ikkundannat il-fatt li minħabba nuqqas ta' responsabbilita' kollettiva u infurzar adegwat, il-pajjiż mar pass lura fil-kontinwità.